Imtella' April 25, 2021 Rapport: Antonia Micallef Fis-sena tal-pandemija, l-assoċjazzjoni tal-Iscouts kompliet tikber bil-ftuħ ta' grupp ġdid, fl-iskola tas-Seminarju fir-Rabat. Hu proprju f'dan il-post li din is-sena l-mexxejja tal-gruppi tal-Iscouts u l-Girl Guides iltaqgħu għaċ-ċelebrazzjoni annwali tal-patrun tagħhom: San Ġorġ. Li mhux għall-COVID, bħal-lum fil-Belt kienet issir il-parata annwali tal-Iscouts u l-Girl Guides bis-sehem ta' eluf ta' membri miż-żewġ movimenti li din is-sena segwew il-quddiesa fuq Facebook minn djarhom. Rappreżentant ta' kull grupp tal-Iscouts u tal-Girl Guides iċċelebraw il-patrun tagħhom b'quddiesa fil-Kappella tas-Seminarju mmexxija mill-Arċisqof Charles Scicluna li faħħar il-ħidma li ssir miż-żewġ assoċjazzjonijiet biex ikollna ċittadini li jitrawmu b'sens ta' servizz, tolleranza u ospitalità. Wara l-quddiesa, il-President George Vella qal li dawn iż-żewġ għaqdiet huma fundamentali fil-formazzjoni taż-żgħażagħ, speċjalment biex għada pitgħada, is-soċjetà Maltija jkollha nisa u rġiel aktar integri u serji biex is-sitwazzjoni tkun aħjar milli hi llum. Il-President tal-Malta Girl Guides, Karen Buttigieg, qalet li l-ħidmet iż-żewġ assoċjazzjonijiet żdiedet u mhux naqset bil-pandemija. "Il-laqgħat ma' dawn l-entitajiet baqgħu għaddejjin, anki xogħol ta' advocacy, fejn jidħlu drittijiet tat-tfal per eżempju fl-edukazzjoni, dan huwa xogħol li baqa' għaddej b'mod kontinwu, kważi kważi ngħid li żidnih għaliex il-bżonnijiet żdiedu fir-realtà fiż-żmien tal-pandemija." Iċ-Chief Scout Reuben Lanfranco qal li l-ħidma tagħhom involviet ħafna gruppi li offrew is-servizz tagħhom barra l-iscouting, fosthom biex iwasslu xirjiet lil nies li ma setgħux joħorġu minn djarhom. "Ħadna l-opportunità biex nagħmlu iżjed training għal-leaders ukoll. Ovvjament ħafna minn dan sar b'mod vitwali u kellna wkoll numru kbir ta' sigħat li kkomettejna għal dan ix-xogħol. Waqt il-pandemija, l-Iscouts waqqfu grupp ġdid, fl-iskola tas-Seminarju. "L-expression of interess ħriġniha mat-tfal tas-seminarju ovvjament u ukoll mal-aħwa tagħhom, għax il-grupp se jkun co-ed, kemm subien u bniet jistgħu jiġġojnjaw u minn dawk il-118 li diġà huma nteressati ovvjament hemm kemm bniet kif ukoll subien." L-Iscout Leader tal-grupp tas-Seminarju, Keith Gatt, qal li wara sena li l-leaders iltaqgħu b'mod virtwali, issa daqt jasal iż-żmien li jibdew jiltaqgħu wkoll mat-tfal.